НАУЧНО-НАСТАВНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

На III редовној седници Наставно-научног већа Филозофског факултета у Београду, од 20. фебруара 2025. године, изабрани смо у **Комисију за оцену докторске дисертације**, под насловом: „Монетарна циркулација у провинцији Приобалној Дакији (*Dacia Ripеnsis*) од краја III до средине V века“, кандидаткиње Марије Јовић. Након увида у достављени мартеријал, текст дисертације и биографију са библиографијом докторандкиње, Већу подносимо следећи

**ИЗВЕШТАЈ**

**I** **Основни подаци о кандидаткињи**

Докторандкиња Марија Јовић рођена је у Нишу, 12. априла 1988. године, где је стекла основно и гимназијско образовање. Студије археологије уписала је на Филозофском факултету Универзитета у Београду, где је и дипломирала 2012. године (ментор: проф. др Мирослав Вујовић). Исте године уписала је мастер студије које је завршила 2013. године одбранивши рад на тему: „Представе Непобедивoг Сунца на новцу и медаљонима III и IV века, као израз политичке и религиозне пропаганде Римског царства“ (ментор: доц. др Јелена Цвијетић). Докторске студије уписала је 2018. године, а 2021. године одобрена јој је израда дисертације под називом „Монетарна циркулација у провинцији Приобалној Дакији (*Dacia Ripensis*) од краја 3. до средине 5. века (ментор: доц. др Јелена Цвијетић).

Од 2019. године запослена је у Архелошком институту у Београду. Добитник је више стипендија и награда међу којима наводимо: „Доситеја“ Фонда за младе таленте Министарства омладине и спорта РС (2015); Travel grant-a of International Numismatic Council (2022). Руководилац је Пројекта: „Ancient Coin Online Image Network“ (2024-2025) који финансира Светска банка. Ангажована је и на више пројеката националног карактера попут археолошких истраживања античке Медијане, Шаркамена, Тимакум Минуса (Равна) и др.

Учесник је неколико међународних и националних конференција, као и аутор и коаутор више стручних и научних радова у часописима и зборницима радова, међу којима је значајан број посвећен темама из области античке нумизматике.

**II** **Предмет и циљ дисертације**

Као основни предмет истаживања докторанткиње Марије Јовић издвојена је монетарна циркулација на подручју римске провинције Приобалне Дакије у периоду од краја 3. до средине 5. века. Кандидаткиња Јовић показала је посебно интересовање за истраживачка питања поређења модела монетарне циркулације у Приобалној Дакији са истим кретањима у суседним провинцијама и коначно у односу на опште моделе новчанe циркулације у Царству током разматраног периода. Посебно интересантна питања којима се колегиница Јовић бавила у раду везана су за праћење могућег дисконтинуитета у приливу новца који је повезивала са тадашњим историјским догађајима. Коначно, важан део истраживања односио се и на анализу снабдевања новцем из појединих ковница и утврђивање њихове заступљености у Приобалној Дакији током периода од краја 3. до средине 5. века.

**III** **Основне хипотезе**

1. Провинција Приобална Дакија одликује се монетарном циркулацијом која се количином новца у оптицају разликује у односу на суседне рудоносне провинције Царства.

2. Монетарне реформе и инфлација утичу на монетарну циркулацију у провинцијама.

3. Приобалну Дакију (*Dacia Ripensis*) снабдевале су ковнице Сисција, Сирмијум, Сердика и Тесалоника.

**IV** **Опис садржаја дисертације**

Дисертација садржи 488 страна, од тога 218 текста, 15 страна библиографије, 182 стране каталога и 73 табле.

1. **Увод** (стр. 1-20) – У уводном поглављу кандидаткиња упућује на значај теме, дефинише циљеве истраживања, планирани методолошки приступ и износи основне хипотезе. Одређује територијални и хронолошки оквир рада и резимира досадашња истраживања.

2. **Резултати истраживања** (стр. 21-196) – Ово поглавље представља окосницу дисертације и резултат је обимног истраживачког рада. Систематизовани су монетарни налази са 91 локалитета и из више музејских збирки из Србије, Бугарске и Румуније, од чега су многи непубликовани. У циљу спровођења анализе монетарне циркулације на појединим локалитетима, микрорегијама и провинцији у целини, издвојено је 14 хронолошких секвенци. Даљим статистичким анализама добијене су процентуалне вредности количине новца у оптицају, изражене кроз графичке приказе, оне јасно показују монетарна кретања у оквиру сваке од хронолошких целина. На основу израчуна годишњих коефицијената добијена и слика оптицаја новца на годишњем нивоу. Истовремено, спроведена је и анализа заступљености новца појединих ковница кроз хронолошке секвенце, а добијени резултати у значајној мери доприносе новим сазнањима о путевима дистрибуције новца током разматраног периода.

3. **Монетарна циркулација провинције Приобалне Дакије (Dacia Ripensis)** (стр. 197-210) – У овом поглављу сублимирају се резултати бројних анализа из претходног одељка и износе закључци до којих се дошло за сваку од издвојених хронолошких секвенци.

4. **Закључна разматрања** (стр. 211-218) – На основу анализа из претходних поглавља, у закључку колегиница Јовић спроводи компаративне анализе монетарних кретања у Приобалној Дакији у односу на суседне провинције; износи резултате својих истраживања која се односе на утицај монетарних реформи и инфлације на циркулацију новца; као и закључак у вези прилива новца из појединих ковница. Тиме су испуњени методолошки услови одређени у почетним хипотезама.

5. **Библиографија** (стр. 219-233)

**6. Каталози** (стр. 234-415)

7. **Илустрације** (Табле 1-73)

**V** **Остварени резултат и научни допрнос дисертације**

Докторска дисертација Марије Јовић представља рад у коме су по први пут на једном месту сажети познати монетарни налази са територије римске провинције Приобалне Дакије у хронолошком распону од краја 3. до средине 5. века. Посебно су драгоцени детаљно приказани непубликовани налази, који са систематизованим публикованим чине добру основу и за нека будућа истраживања. Овај изузетно обиман узорак послужио је колегиници Јовић да испита све постављене хипотезе. Ради лакшег поређења резултата, али и због различитих географских и друштвено-економских чиниоца који су одликовали поједине регије провинције Приобалне Дакије, издвојене су три области: лимес, рудничке области у унутрашњости (*Metalli Aureliani* и *Metalla Aeliana Pincensia*) и источни део провинције, данас у северозападној Бугарској. Овако подељен испитивани узорак монетарних налаза, даље је рашчлањен на прецизно и оквирно датован новац. Прва група анализирана је у оквиру 14 хронолошких секвенци, а друга у оквиру ширих временских оквира. Како непрецизности у датовању друге групе не би довела у питање релевантност коначног резултата, спроведена је и њихова компаративна анализа. При чему су обе групе налаза разврстане у оквире ширих хронолошких секвенци, прилагођених групи оквирно датованог новца. Колегиница Јовић добила је комплементарне криве и доказала да испитивани узорак показује веома сличне вредности новчаних кретања, на која су у првом реду утицали тадашњи историјски догађаји.

На овај начин добијене резултате монетарне циркулације у Приобалној Дакији, колегиница Јовић је затим поредила са другим римским провинцијама у Илирику, при чему је посебну пажњу посветила разликама које су опажене у резултатима пограничних и провинција у унутрашњости. Закључила је да су у пограничним провинцијама забележене високе вредности у новчаном оптицају, на које је у првом реду утицало повећано присуство војске, као и обимни грађевински радови на обнови и изградњи утврђења на лимесу. С друге стране, опазила је да и у оквиру пограничних провинција постоје разлике у монетарној циркулацији према микрорегијама. Било би за очекивати да су рудничке области у унутрашњости пограничних провинција, које су представљале окосницу њиховог привредног развоја, имале значајнијег утицаја на прилив новца. Међутим, показало се да је оптицај новца далеко мањи у рудничким областима у односу на лимес, у разматраном периоду.

Анализа извора дотока новца у провинцију Приобалну Дакију спроведена је кроз задате хронолошке секвенце и дала је одређене резултате видљиве у заступљености појединих ковница. Колегиница Јовић је закључила да се у периоду од владавине Аурелијана до Диоклецијанове монетарне реформе, не истиче новац ни једне ковнице посебно, али је запазила значајно присуство емисија западних ковница у оптицају. Након Доклецијанове реформе долази до промене у дистрибуцији новца из ковница, при чему је присуство емисија западних ковница сведено је на минимум. Од тада су основни снабдевачи новца Приобалне Дакије биле ковнице Тесалоника, Сисција, Константинопољ, Хераклеја и Кизик, с тим што се њихов међусобни уплив мењао у одређеним хронолошким секвенцама. Ову појаву колегиница Јовић је повезала са савременим историјским догађајима и тежњом појединих владара да прошире свој утицај на одређеној територији. Даља анализа путева дистрибуције новца и њихове повезаности са историјским догађајима, довела су колегиницу Јовић до закључка да је у кризним периодима долазило до отежане дистрибуције новца из појединих ковница. У случајевима када је овај доток из једне ковнице био прекинут, њену улогу преузимала је друга. Најочитији пример који је истакла односи се на ковницу Тесалоника, чији је новац био најзаступљенији у Приобалној Дакији у периоду пре битке код Хадријанопоља. У периоду непосредно након овог догађаја регистровала је само један примерак новца из Тесалонике, али се истовремено у великој мери у оптицају појавио новац из ковнице Сисција.

Кандидаткиња се позабавила још једним занимљивим питањем – утицајем инфлаторних кретања на монетарну циркулацију. Повећана продукција новца доводила је до пораста стопе инфлације, а одражавала се већом количином новца у оптицају, коју је било могуће пратити и на испитиваном узорку из Приобалне Дакије. Колегиница Јовић уочила је инфлаторна кретања у време самосталне владавине Константина I и касније за време једног од његових наследника Констанција II, када су се појавиле велике количине новца у оптицају које су уздрмале монетарно тржиште. Уобичајени излаз из монетарних криза биле су реформе, којима су стари и девалвирани апоени избацивани из оптицаја, а истовремено се уводио нов и реформисан новац. Кандидаткиња је уочила да су ниже стопе новца у оптицају у провинцији Приобалној Дакији последица успешно спроведених монетарних реформи (Аурелијана, Диоклецијана, Констанција II и Валентинијана I).

Узевши у обзир све спроведене анализе и добијене резултате, колегиница Јовић је закључила да су монетарна кретања у Илирику од краја 3. до средине 5. века била у највећој мери стабилна и без прекида у приливу новца.

**VI Закључак**

Дисертацију „Монетарна циркулација у провинцији Приобалној Дакији (*Dacia Ripеnsis*) од краја III до средине V века“ одликује добро осмишљен концепт рада и солидан методолошки приступ уз коришћење релевантне и обимне литературе. Структура рукописа у целини одговара модерном научном приступу. У изради дисертације кандидаткиња се придржавала утврђеног истраживачког плана чиме је у неопходној мери одговорила на постављене захтеве. Изузетно велики узорак прикупљених монетарних налаза, поготово непубликованих, до сада није био систематски прикупљен и анализиран у форми посебне научне студије. Ово свакако указује да је рад Марије Јовић оригинално научно дело које представља одличан основ за будућа истраживања монетарне циркулације на подручју балканских провинција у касној антици. Имајући све наведено у виду дајемо позитивну оцену дисертације „Монетарна циркулација у провинцији Приобалној Дакији (*Dacia Ripеnsis*) од краја III до средине V века“ и предлажемо Наставно-научном већу Филозофског факултета у Београду да кандидаткињи Марији Јовић одобри јавну одбрану докторског рада.

**У Београду, 28.02.2025. године**

**Комисија:**

др Мирјана Војвода, научни саветник

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Мирослав Вујовић

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Марко Јанковић

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**