**Реферат о завршеној докторској дисертацији *Породица у римској провинцији Горњој Мезији – иконографија, епиграфска и материјална сведочанства* докторанда Милице Марјановић**

Дана 19. 09. 2024. године изабрани смо одлуком Наставно-научног већа Филозофског факултета у комисију за оцену докторског рада Милице Марјановић под насловом *Породица у римској провинцији Горњој Мезији – иконографија, епиграфска и материјална сведочанства*. Након детаљног прегледа рада износимо члановима Наставно-научног већа Филозофског факултета своје стручно мишљење.

1. **Основни подаци о кандидату и дисертацији**

Милица Марјановић је рођена 1987. године у Нишу, где је завршила основну школу и гиманзију. Основне студије археологије уписала је 2006. године на Филозофском факултету у Београду, где је и дипломирала 2012. године, одбранивши рад на тему: „Североисточна кула римског утврђења на локалитету *Horreum Margi*” (ментор: доц. др Мирослав Вујовић). Мастер студије археологије уписала је 2012. и завршила 2014. године, одбраниши мастер рад: „Жене и лимес: накит у римским утврђењима на Ђердапу“ (ментор: доц. др Мирослав Вујовић). Докторске студије уписала је 2015. године, а 2018. одбранила је предлог теме: „Породица у римској провинцији Горњој Мезији – иконографија, епиграфска и материјална сведочанства“ (ментор: проф. др Мирослав Вујовић).

Од 2007. године учествовала је у бројним археолошким ископавањима на локалитетима: Винча, Бубањ, Тимакум Минус (Равна), Давидовац-Градиште, Јагодин Мала, Медијана, Станичење и Виминацијум.

Добитник је стипендија града Ниша за студенте основних и мастер студија (2009-2013), и Владе Баварске за младе истраживаче 2015. године при учешћу на XXIII Интернационалном Лимес конгресу.

Од 2015. године запослена је у Археолошком интитуту у Београду (истраживач-припаравник; 2018. истраживач-сарадник; 2023. стручни сарадник). Ангажована је на научно-истраживачком Пројекту Виминацијум. Од 2020. је учествовала на неколико међународних пројеката (*Living Danube Limes*, *EuroWeb – Europe through textiles, Dancing Histor(y)ies*).Члан је Српског археолошког друштва (2015), Европске асоцијације археолога (2019), као и радне групе за израду номинационог досијеа „Границе Римског Царства – Дунавски лимес у Србији“, основане од Комисије Републике Србије за сарадњу са UNESCO-ом.

Њена примарна сфера интересовања односи се на материјалну и духовну културу римског периода на тлу Србије, а уже на социо-економске аспекте, приватни живот, жене и децу у антици, породицу и друштвену организацију. Резултате својих истраживања презентовала је на више националних и међународних конференција. Аутор је и коаутор двадесет стручних и научних радова у националним и међународним часописима и зборницима радова.

* Митић, М. 2015. Златни медаљон из римског утврђења Pontes. У: *Гласник Српског aрхеолошког друштва* 30 (2015), 231–246.
* Milovanović, M, Marjanović, M. and Kosanović, I. 2016. A New Find of Lead Mirror Frames from Rit (Viminacium). *Archaeology and Science* 11 (2015), 9–22.
* Марјановић, М. 2016. Благо Сингидунума – приказ изложбе. У: Ксенија Марицки Гађански (ур.) *Зборник Матице српске за класичне студије*, књига 18; Нови Сад: Матица српска, 258–259.
* Petković, S, Ilijić, B, Mitić, M, Jović, M, Bizjak, D. 2017. Nekropola Slog – Timacum Minus, zaštitna iskopavanja 2014. godine. U: I. Bugarski, N. Gavrilović Vitas, V. Filipović (ur.) *Arheologija u Srbiji. Projekti Arheološkog instituta u 2014. godini*; Beograd: Arheološki institut, 113–120.
* Petković, S, Mitić, M, Jović, M. 2017. Begov most – Staničenje, zaštitna arheološka iskopavanja u 2014. godini na trasi autoputa E 80, Koridor 10 – istočni krak. U: I. Bugarski, N. Gavrilović Vitas, V. Filipović (ur.) *Arheologija u Srbiji. Projekti Arheološkog instituta u 2014. godini*; Beograd: Arheološki institut, 121–126.
* Jovičić, M, Danković, I, Mitić, M. 2017. Zaštitna arheološka iskopavanja kasnoantičke nekropole na lokalitetu Pećine (Viminacijum) 2015. godine. U: I. Bugarski, N. Gavrilović Vitas, V. Filipović (ur.) *Arheologija u Srbiji. Projekti Arheološkog instituta u 2015. godini*; Beograd: Arheološki institut, 57–61.
* Nikolić, S, Stojić, G, Marjanović, M. 2018. Arheološka istraživanja prostora zapadno od viminacijumskog amfiteatra u 2016. godini. U: I. Bugarski, N. Gavrilović Vitas, V. Filipović (ur.) *Arheologija u Srbiji. Projekti Arheološkog instituta u 2016. godini*; Beograd: Arheološki institut, 61–67.
* Nikolić, S, Stojić, G, Marjanović, M. 2018. Istraživanja na lokalitetu Čair – castrum (Viminacijum) 2016. godine. U: I. Bugarski, N. Gavrilović Vitas, V. Filipović (ur.) *Arheologija u Srbiji. Projekti Arheološkog instituta u 2016. godini*; Beograd: Arheološki institut, 68–78.
* Marjanović, M. 2018. Contribution to the study of the funerary iconography in Upper Moesia - representations of physical contact on Roman sepulchral monuments. In: *Archaeology and Science* 13 (2017), 77–88.
* Данковић, И, Миловановић, Б, Марјановић, М. 2018. Од девојчице до matronae: животни ток жена на лимесу. У: *Римски лимес и градови у Србији, Каталог изложбе*, Београд 2018, 68–77, 302–324**.**
* Николић, С, Марјановић, М. 2018. Римске уљане лампе - профана и сакрална намена. У: *Римски лимес и градови у Србији, Каталог изложбе*, Београд 2018, 78–83, 325–348.
* Marjanović, M. 2018. Commemoration of children in the province of Upper Moesia - evidence from limes and its hinterland. In: *24. Limes Congress Serbia 02*–*09 September 2018 Belgrade - Viminacium, Book of abstracts*. Institute of Archaeology: Belgrade, 69 (apstrakt).
* Nikolić, S, Stojić, G, Marjanović, M. 2019. Arheološka istraživanja prostora zapadno od viminacijumskog amfiteatra u 2017. godini. U: I. Bugarski, N. Gavrilović Vitas, V. Filipović (ur.) *Arheologija u Srbiji. Projekti Arheološkog instituta u 2017. godini*; Beograd: Arheološki institut, 117–124.
* Nikolić, S, Stojić, G, Marjanović, M, Bogdanović, I, Jevtović, Lj. 2019. Istraživanja na lokalitetu Čair – castrum (Viminacijum) 2017. godine. U: I. Bugarski, N. Gavrilović Vitas, V. Filipović (ur.) *Arheologija u Srbiji. Projekti Arheološkog instituta u 2017. godini*; Beograd: Arheološki institut, 125–134.
* Nikolić, S. and Marjanović, M. 2020. Roman Engagement ring from Viminacium. *Banatica* 30/1, 257-269**.**
* Stojić, G. and Marjanović, M. 2020. Late Roman Building at the Čair-Castrum Site: Contribution to the Study of the Profane Architecture of Viminacium. In: *Archaeology and Science* 16 (2020), 21–45.
* Nikolić, S, Stojić, G, Marjanović, M. 2021. Legijski logor u Viminacijumu: arheološka istraživanja u zoni zapadnog bedema u 2018. godini. U: S. Vitezović, M. Radišić, Đ. Obradović (ur.) *Arheologija u Srbiji. Projekti Arheološkog instituta u 2018. godini*; Beograd: Arheološki institut, 145–157.
* Mrđić, N, Marjanović, M. 2021. Rimska Lederata i njena promocija u okviru međunarodnog projekta Living Danube Limes. У: *Српско археолошко друштво: XLIV Скупштина и годишњи скуп, Параћин, 14. – 16. октобар 2021. године: програм, извештаји и apstraktи*. Параћин: Српско археолошко друштво, Завичајни музеј Параћин, 95–96 (apstrakt)
* Stojić, G, Marjanović, M. 2021. Legijski logor u Viminacijumu: Arheološka istraživanja u zoni zapadnog bedema u 2019. godini. Arheologija u Srbiji. U: S. Vitezović, M. Radišić, Đ. Obradović (ur.) *Arheologija u Srbiji. Projekti Arheološkog instituta u 2019. godini*; Beograd: Arheološki institut, 105–119.
* Nikolić, S, Marjanović, M. and Stojić, G. 2021. The Necropolis Along The North-Western Corner Of The Legionary Fortress In Viminacium. In: *Archaeology and Science* 17 (2021), 15–40.
* Данковић, И, Марјановић, М. 2022. Жена, супруга, мајка: Свакодневница становница Виминацијума. У: Војвода, М, Данковић, И, Миловановић, Б. (ур.) *Vivere in vrbe Viminacium*, Том 1; Београд: Археолошки институт, 203–282.
* Kosanović, I, Marjanović, M. and Mrđić, N. From Limes Invisibilis to the UNESCO World Heritage Property – The Danube Frontier in Serbia. *XXV International Limes Congress, 21−27th August 2022, Nijmegen, The Netherlands. Book of abstracts*. (apstrakt)
* Mrđić, N, Marjanović, M. and Golubović, S. 2022. Legionary fortress at Viminacium and the Principia of the VII Claudia Legion. *XXV International Limes Congress, 21−27th August 2022, Nijmegen, The Netherlands. Book of abstracts*. (apstrakt)
* Mrđić, N, Kosanović, I. and Marjanović, M. Danube Limes in Serbia on the Way to a UNESCO World Heritage Site – Problems, Challenges and Solutions. *1st International Conference with Workshop – Science for Conservationa of the Danube Limes Mortar Design for Conservation – Danube Roman Frontier 2000 Years After, June 27th – July 1st 2022, Viminacium, Serbia. Book of abstracts*. (apstrakt)
* Марјановић, М. 2022. Imago mulieris – жена у визуелној култури касне антике на централном Балкану. Приказ књиге Femina Antica Balcanica / Jelena Anđelković Grašar. – Beograd: Arheološki institut, Evoluta, 2020 (Beograd: Digital Art Company). – 279 str.: ilustr.; 22 cm. – ISBN 978-86-6439-059-0 (AI); *Књиженство*, број 12, годиште XII; online издање

(<http://www.knjizenstvo.rs/sr/casopisi/2022/prikazi/imago-mulieris-zena-u-vizuelnoj-kulturi-kasne-antike-na-centralnom-balkanu>)

* Mrđić, N, Marjanović, M, Golubović, S. 2023. Legijski logor u Viminacijumu: arheološka istraživanja u zoni principije u 2020. godini. U: S. Vitezović, M. Radišić, Đ. Obradović (ur.) *Arheologija u Srbiji. Projekti Arheološkog instituta u 2020. godini*; Beograd: Arheološki institut, 73–89.
* Marjanović, M, Kosanović, I. 2024. Tombstones with representations of a funerary banquet from Moesia Superior. In: *Borders in provinces, cultural borders. 18th International Colloquium on Roman Provincial Art, Belgrade–Viminacium, May 20–25th 2024; Book of abstracts*.(apstrakt)
* Марјановић, М, Данковић, И. 2024. Детињство и одрастање у римској провинцији – пример Виминацијума. У: *Српско археолошко друштво: XLVII Скупштина и годишњи скуп Српског археолошког друштва, Ниш, 30. мај – 01. јун 2024. године: програм, извештаји и apstraktи*. Ниш: Српско археолошко друштво, Завод за заштиту споменика културе Ниш, 140 – 141 (apstrakt)
* Marjanović, M, Danković, I. 2024. Towards the archaeology of Roman textiles in Serbia – Production of textile in Viminacium. In: *Abstract book, 30th EAA Annual Meeting, Rome, Italy, 28th – 31st August 2024*; 780 – 781 (apstrakt)
* Marjanović, M, Danković, I. 2024. Loom weights and weaving craft in Viminacium. In: *Abstract book 26th Limes Congress 8-14. September 2024, Batumi, Georgia.* (apstrakt)
* Golubović, S, Anđelković Grašar, J, Marjanović, M. 2024. Viminacium at the Crossroads of the Roman Empire - research of the necropolis. In: *Abstract book 26th Limes Congress 8-14. September 2024, Batumi, Georgia.*(apstrakt)

**2. Предмет и циљ дисертације**

Oсновни предмет истраживања докторандкиње Милице Марјановић је античка породица на тлу римске провинције Горње Мезије. Хронолошки оквир истраживања је период од I века, тј. од формирања провинције, до последњих деценија III века, када административном реформом на њеној тереторији настају нове провинције. Колегиница Марјановић показала је посебно интересовање за породице војника о којима постоје разноврсна сведочанства, а посебно у светлу законских одредаба којима се забрањивало склапање бракова војницима у току службе (једна донета највероватније у време Августа, а поништена 197. године, за Септимија Севера).

Основни циљ докторског рада Милице Марјановић било је утврђивање најчешћег облика породице, њених основних карактеристика, начина на који су перципирани и вредновани породични односи и, коначно, како су се ови елементи одражавали у материјалној култури.

Истраживање колегинице Марјановић имало је за циљ и да утврди регионалне разлике у сахрањивању, комеморацији, споменицима, приказима који се могу везати за породицу, како унутар провинције, тако и у односу на остале делове Царства. У ширем смислу, циљ рада би било истраживање група провинцијалног становништва које су слабо заступљене у археолошким студијама и скоро потпуно занемарене у историјским изворима, што је резултат преокупације античких аутора темама везаним за административно уређење провинције и делатност војске стациониране на овим просторима. Један од циљева докторске дисертације је и анализа породичне иконографије кроз време, односно систематизација приказа породице у Горњој Мезији.

**3. Основне хипотезе од којих се полазило у истраживању**

1. Најчешћи вид породичне организације на тлу Горње Мезије представља нуклеарна породица: супружници и њихово потомство (мајка, отац, деца).

2. Појединим симболима и гестовима на надгробним споменицима промовисане су породичне вредности и наглашавана припадност одређеним социјалним категоријама римског друштва.

3. Епитети у епитафима условљени су везом између покојника и комеморатора.

4. Војници су, упркос, легалној забрани брака, склапали *de facto* бракове и имали породице, што је потврђено и озваничено војничким дипломама.

**4. Кратак опис садржаја дисертације**

Докторска теза Милице Марјановић *Породица у римској провинцији Горњој Мезији: иконографија, епиграфска и материјална сведочанства* састоји се од 167 страна текста у ужем смислу и 22 стране наведене библиографије. Прилози се састоје од каталога иконографских представа (19 страна, 79 каталошких јединица), каталога епиграфских споменика - епитафа (54 страна, 440 каталошких јединица) и каталога породичних гробница (9 страна, 129 каталошких јединица).

1. *Увод* (стр. 1-8). У почетним поглављима кандидат упућује на значај теме, дефинише циљеве истраживања и планирани методолошки приступ и основне хипотезе.

2. *Историјски преглед и становништво* (стр. 13) У поглављу је најпре дефинисан појам сродства и породице а потом су представљени предмет и циљеви истраживања.

3. *Породица у римском друштву* (стр. 17-56). У овом поглављу представљен је појам сродства у античком Риму, значење термина *familia* и значај породице у римској традицији. Поглавље се у највећем бави институцијом брака у римском периоду и друштву, почев од веридбе преко венчања, различитим формама брака, значају и улози мушкараца и жена у породици, као и наследном праву, формама и могућностима развода, положају и односу према деци и старима. Посебна пажња посвеђена је поштовању предака, породичним култовима као и променама које су у римској породици наступуле током периода касне антике.

4. Поглавље *Породица у Горњој Мезији* (стр. 57-146) кандидат започиње увидом о постојећим сазнањима о облику, значају и улози породице у култури аутохтоних централнобалканских племена, односно, преримског становништва централног Балкана. Потом следи детаљна иконографска анализа представа чланова породице са римских надгробних споменика, епиграфска анализа епитафа и преглед и анализа породичних гробница констатованих на тлу Горње Мезије.

5. *Дискусија* (стр. 147-160). У овом поглављу кандидат се бави питањима од заначаја за нуклеарну породицу као најзаступљенији облик друштвене јединице и значају проширене породице у провинцији Горњој Мезији.

6. *Закључна разматрања* (стр. 161-167.) У завршном поглављу кандидат је резимирао резултате својих истраживања .

6. *Библиографија* (стр. 168-190). У овом поглављу наведена је коришћена литература коју чини 462 библиографске јединице.

7. *Прилози* (191-280). У овом делу дисертације приказани су каталози иконографских представа, епитафа и породичних гробница, као и илустративни део сачињен од двадесет табли са 79 цртежа и фотографија иконографских представа чланова породице.

**5. Остварени резултати и научни допринос дисертације**

Докторска дисертација *Породица у римској провинцији Горњој Мезији: иконографија, епиграфска и материјална сведочанства* представља рад у коме су по први пут на једном месту сучељени резултати досадашњих истраживања која су се бавила проблемом античке породице и породичних веза на тлу централног Балкана.

Разнородни подаци анализирани у докторској дисертацији колегинице Марјановић (ликовне представе, епиграфски споменици и археолошки налази) јасно су указали на значај најужих породичних група у Горњој Мезији, а оне су, уједно, оставиле и највише трага у материјалној култури. У свим деловима провинције и током њеног целокупног трајања, нуклеарна породица се показала као доминантан облик социјалне организације. Установљено је да су основу породичне заједнице чиниле брачне везе, као и везе родитеља и деце, док су везе између сестара и браће постепено слабиле. Становници Горње Мезије су кроз иконографију и епитафе користили институцију законитог римског брака као ознаку статуса и припадности римском друштву, те је овај мотив често присутан на надгробним споменицима. Опажа се да су на римским споменицима знатно слабије заступљене представе и помени чланова проширене породице и особе ван круга блиских сродника, али је, упркос томе, њихов значај изражен међу горњомезијским становништвом. Широк спектар забележених актера и веза из ове две категорије оцртава сложену мрежу родбинских и друштвених односа, доказујући присуство појединих карактеристичних римских традиција у овој провинцијци. У случају смрти или одсуства родитеља, бригу о деци преузимали су бабе и деде, ујаци и тетке, као што су и унуци и нећаци понекад бирани као њихови једини наследници са обавезом достојне сахране и комеморације. Према мишљењу докторандкиње Марјановић, немали број посвета од стране зетова или таста/ таште, указује на значај ових веза у друштву и блискост са породицом супруге („тазбинско сродство“). Забележено је више различитих релација особа ван породичне структуре, међу којима су најбројније оне између патрона и ослобођеника, као и оставиоца и неодређених наследника. Осим ових веза, највероватније условљених законским обавезама, на горњомезијским споменицима забележени су и робови, слуге, дојиље, као и тутори и штићеници. Анализе су показале да се већинско становништво Горње Мезије претежно приклањало римским обичајима. Епиграфски и иконографски подаци сведоче о присуству одређених елемената римског породичног права. Употреба латинског језика, одговарајуће породичне терминологије, иконографије и епиграфских „навика“, упућује на прихватање римских норми и институција, не само међу имућнијим становништвом, него и у ширим друштвеним слојевима. Иако прихватање римских норми у одређеном делу аутохтоне популације може значити да је породична структура локалног становништва претежно одговарала римској, вероватније је да су породице које су прихватиле тај начин комеморације покушале да остану „упамћене као Римљани“. Становници Горње Мезије су, независно од етничке припадности, порекла, друштвене групе или правног статуса, желели да буду овековечени на споменицима као „породични људи“, који негују традиционалне вредности римске породице.

Кандидаткиња закључује да је друштвено уређење провинције Г. Мезије било изразито патријархално, са наглашеном патрилинеарношћу. Претпостављено је да је неолокални образац насељавања био најраспрострањенији: било је уобичајено да млади парови оснивају нова домаћинства. Као специфичност ове провинције, колегиница Марјановић је истакла могући матрилокални образац насељавања, исказан кроз заједнички сахрану и блиске везе зетова и таста/ таште и генерално с породицом супруге. Претпостављено је, такође, да су брачно и породично право у Горњој Мезији делимично били регулисани римским законима (*ius trium liberorum*), док бројни споменици указују на практиковање завештања писаним тестаментом или обичајним правом. На простору целе провинције егзогамни бракови су били норма док је ендогамија изузетно ретка.

Осим тога, кандидаткиња је уочила извесне значајније промене у периоду касне антике. Након поделе провинције, иконографске представе породице су знатно ређе, а измењени стил и тип представа указују на „провинцијализацију приказа“ и усвајање нових иконографских схема. Иако се путем епитафа уочава највише „нуклеарних односа“, карактеристика овог периода је знатно већи проценат посвета латералних сродника. Породичне представе и натписи се у IV веку значајно проређују, и потом готово у потпуности излазе из употребе. Истраживања колегинице Марјановић су показала да током касне антике долази до повећања броја групних гробница, а посебно оних са четири и више покојника. Како закључује, подизање монументалних групних гробница у касној антици постаје начин истицања статуса одређених породица, али и обележавање заједништва. Могуће да у овом периоду епитафи и надгробни рељефи губе значај као медијуми породичне пропаганде, па ту улогу преузимају групне сахране, преко којих се шаље порука о снази, угледу и вишегенерацијском трајању појединих породица. Наведене промене, које се јасно уочавају у фунерарној сфери, колегиница Марјановић са дужним опрезом повезује са ширењем нове религије – хришћанства, која је пропагирала посвећеност вери и јединство не само унутар породице, већ и у заједници верника, и посебно брак као свету тајну, што је свакако утицало на начин на који је породица приказивана у јавности.

**6. Закључак**

Дисертацију *Породица у римској провинцији Горњој Мезији: иконографија, епиграфска и материјална сведочанства* одликује солидан методолошки приступ и добро осмишљен концепт рада уз коришћење релевантне и обимне научне литературе. У изради докторске тезе кандидат се придржавао предвиђеног истраживачког плана и тиме у неопходној мери одговорио на постављене захтеве. Разнородна питања везана за појам, значај и специфичности античке породице у римском периоду третирана су детаљно, разложно и систематично. Ово јасно указује да је рад *Породица у римској провинцији Горњој Мезији – иконографија, епиграфска и материјална сведочанства* кандидата Милице Марјановић, оригинално научно дело од изузетне важности за будућа истраживања на пољу изучавања породице и породичних односа како на тлу провинције Горње Мезије тако и ширем простору Балкана. Имајући све наведено у виду износимо пред Наставно-научно веће Филозофског факултета Универзитета у Београду позитивну оцену докторске тезе *Породица у римској провинцији Горњој Мезији: иконографија, епиграфска и материјална сведочанства* и сматрамо да кандидаткиња може приступити његовој јавној одбрани.

**У Београду, 21.02.2025.**

\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Мирослав Вујовић (ментор)

\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Марко Јанковић

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

доц. др Јелена Цвијетић